Diari Oficial de la Generalitat Valenciana


Sumari del DOGV 4041, del 12-07-2001 (2001/6897)

DECRET 122/2001, de 10 de juliol, del Govern Valencià, pel qual es regula el preu públic pel servici de menjador prestat pels centres d'ensenyança infantil de la Generalitat Valenciana.
-----------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2001/07/10/122/dof/vci/html**

### Dades del document

Número de DOGV
:   4041

Data del DOGV
:   12-07-2001

Secció del DOGV
:   I. DISPOSICIONS GENERALS

Número del document
:   2001/6897


Data del document
:   10-07-2001

Organisme emissor
:   Conselleria de Cultura i Educació

Tipus de document
:   Decret

Anàlisi jurídica

 Descriptors 

:   * llista de preus
    * preu autoritzat
    * centre d'ensenyament
    * educació preescolar
    * menjador escolar
    * legislació

DECRET 122/2001, de 10 de juliol, del Govern Valencià, pel qual es regula el preu públic pel servici de menjador prestat pels centres d'ensenyança infantil de la Generalitat Valenciana. [2001/X6897]
  
El Decret 73/1991, de 13 de maig, del Govern Valencià, establix el règim general aplicable als preus públics de la hisenda de la Generalitat Valenciana i, concretament, el procediment que cal seguir per a la fixació i aprovació de les quanties. L'article 3.1 del decret atribuïx al Govern Valencià la competència per a establir la relació de béns, servicis i activitats susceptibles de ser retribuïts per mitjà de preus públics, a proposta de la Conselleria d'Economia, Hisenda i Ocupació i de cadascuna de les conselleries que els presten o de què depenguen els organismes o ens corresponents.
  
En compliment del mandat del citat article 3.1, el Decret 227/1991, de 9 de desembre, del Govern Valencià, va determinar els béns, servicis i activitats susceptibles de ser retribuïts per mitjà de preus públics, establint una relació posteriorment modificada pel Decret 159/1992, de 28 de setembre, del Govern Valencià. A l'empara del primer dels citats decrets, que en el segon guió del punt 5 del seu annex es referia a la prestació de servicis en guarderies infantils, s'han succeït diverses normes que han anat regulant el preu públic exigible per este concepte. Fins al Decret 151/1996, de 30 de juliol, inclós este que va ser desenrotllat per l'Orde de 17 de setembre de 1996, de la Conselleria de Cultura, Educació i Ciència, totes estes normes s'han caracteritzat per la seua vigència anual, és a dir, referida al curs escolar les quanties del qual regulaven, així com per l'absència en el text de qualsevol menció dels aspectes substantius del preu públic, essencials per a la seua correcta configuració. El Decret 215/1997, de 30 de juliol, va suposar una inflexió d'esta tendència, ja que va efectuar una regulació integral del preu públic amb clara vocació de permanència. A més, va regular, com era habitual fins llavors, tant els servicis de menjador com els d'ensenyança prestats en els centres d'ensenyança infantil de la Generalitat Valenciana.
  
D'altra banda, la Llei 12/1997, de 23 de desembre, de Taxes de la Generalitat Valenciana, atribuïx caràcter de taxa a la remuneració dels servicis d'ensenyança prestats en este tipus de centres. De conformitat amb això, refon la relació de béns, servicis i activitats susceptibles de ser retribuïts per mitjà de preus públics, a través de dos de les seues disposicions, l'addicional sexta, que dóna nova redacció a l'annex del Decret 227/1991, i la derogatòria, el número 1 de la qual deroga, en el tercer guió, el Decret 159/1992. La nova relació inclou com a susceptibles de ser retribuïts per mitjà de preu públic, entre altres, els servicis de manutenció prestats als centres docents dependents de la Generalitat Valenciana, entre els quals cal entendre inclòs, doncs, el servici de menjador dels centres d'ensenyança infantil. Així mateix, la citada Llei 12/1997 deroga, a través del quint guió de l'apartat 2.5, el Decret 215/1997, excepte pel que fa al servici de menjador.
  
La Llei 12/2000, de 28 de desembre, de Pressupostos de la Generalitat Valenciana per a l'exercici 2001, indica en l'article 41.1 que s'incrementen per a l'any 2001 els tipus de quantia fixa de les taxes i restants ingressos de dret públic no tributaris de la hisenda de la Generalitat Valenciana fins a la quantitat que resulte d'aplicar el coeficient 1,02 a l'import exigible durant l'any 2000, i a pesar que este mateix article exceptua d'esta regla els preus públics, resulta aconsellable incrementar les quanties d'estos a fi de mantindre el paral·lelisme existent durant cursos anteriors entre les quanties a percebre per la taxa d'ensenyança i pel servici de menjador en estos centres.
  
D'altra banda l'article 17 de la Llei 9/1999, de 30 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, va modificar la regla 2ª de l'article 151 de la Llei 12/1997, donant una nova redacció al concepte de renda familiar més d'acord amb la nova regulació de l'Impost sobre la Renda de les Persones Físiques. Per mitjà d'este decret s'introduïx la nova redacció a este respecte.
  
Per això, segons el que establix l'article 3.2.a) del citat Decret 73/1991, de 13 de maig, vist l'informe favorable de la Direcció General de Tributs, de la Conselleria d'Economia, Hisenda i Ocupació, a proposta del conseller de Cultura i Educació i després de la deliberació del Govern Valencià, en la reunió del dia 10 de juliol de 2001,
  
DECRETE
  
Article 1. Objecte
  
Este decret té per objecte la regulació del règim jurídic aplicable al preu públic pel servici de menjador prestat pels centres d'ensenyança infantil de la xàrxa de centres de la Conselleria de Cultura i Educació.
  
Article 2. Pressupost de pagament
  
El pressupost de pagament del preu públic és la prestació del servici de menjador pels centres a què es referix l'article anterior.
  
Article 3. Obligats al pagament
  
1. Són subjectes obligats al pagament del preu públic els pares dels alumnes dels centres a què es referix l'article 1 d'este decret i, en general, les persones a càrrec de les quals es troben els dits alumnes.
  
2. Quan l'alumne estiga a càrrec de més d'una persona, totes elles respondran solidàriament del pagament del preu públic.
  
Article 4. Quanties
  
1. El preu públic s'exigirà en funció de la renda de la unitat familiar de què forme part l'alumne i del nombre de fills, segons disposa el següent quadre de tarifes, on el tipus de gravamen, situat en la intersecció de les diferents files i columnes, va expressat en pessetes/euros per alumne i mes:
  
(SMI = Salari mínim interprofessional per a majors de 18 anys corresponent a l'any natural anterior a aquell en què s'efectue la matrícula, comptabilitzant a este efecte 14 mensualitats).
  
2. A efectes d'aplicació del quadre de tarifes de l'apartat anterior, es tindran en compte les següents regles:
  
1ª. Constituïxen modalitats d'unitat familiar les següents:
  
a) La formada pels cònjuges no separats legalment i els fills menors de 18 anys. També s'entendran integrants de la unitat familiar els fills majors d'edat però menors de 26 anys que hi convisquen i no perceben cap tipus d'ingrés.
  
b) La formada pel pare o la mare i els fills a què es referix l'apartat a) anterior.
  
A este efecte s'equipararan a la unitat familiar aquelles situacions de fet en què el pare o la mare convisquen amb una tercera persona no vinculada a l'alumne per raó de parentiu, sempre que este convisca amb tots dos.
  
També serà procedent l'equiparació en aquelles altres en què l'alumne convisca amb persona o persones, siga quin siga el vincle o parentiu d'estes entre elles i d'estes amb aquell, excepte quan l'alumne estiga en règim d'acolliment familiar, de conformitat amb el que disposa la normativa de la Conselleria de Benestar Social, en este cas s'entendrà que la unitat familiar està formada per tots aquells alumnes que disfruten del mateix acolliment.
  
c) La formada pels fills assenyalats en l'apartat a) anterior, quan no existisca pare ni mare ni, en general, altres persones amb què convisquen.
  
2ª. Per renda de la unitat familiar s'entendrà, per a cada curs escolar, el resultat de sumar a les bases liquidables, a efecte de l'Impost sobre la Renda de les Persones Físiques, dels distints membres d'esta corresponents a l'any natural anterior al de matrícula, l'import del mínim personal o familiar, segons pertoque, i, si és procedent, les reduccions pròpies dels rendiments nets del treball, establits en dita normativa.
  
3ª. El nombre de fills serà el que la unitat familiar tinga el dia d'inici del període de matrícula.
  
A este efecte, s'equipararan als fills aquells menors que es troben en alguna de les situacions a què es referix la regla 1ª de l'apartat 2 del present article en què no existisca pare o mare.
  
4ª. Els extrems a què es referixen les regles precedents d'este apartat seran justificats pels obligats al pagament del preu públic durant el mes de setembre de cada any, a requeriment dels centres, de la manera següent:
  
- La composició de la unitat familiar i el nombre de fills, per mitjà de còpia compulsada del llibre de família.
  
- La renda de la unitat familiar, per mitjà de còpia del corresponent model de declaració o, si és procedent, del certificat d'ingressos expedit per l'Agència Tributària, o de qualssevol altres documents expedits per l'Agència a petició del contribuent en els quals consten els ingressos de la unitat familiar (annexos de la notificació de càlculs en relació amb la sol·licitud individual de devolució, liquidacions provisionals, certificats, resums, etc.) Els documents hauran de comptar amb els segells autenticadors corresponents. A més s'adjuntarà declaració responsable, subscrita per tots els obligats al pagament, que els fills menors de 26 anys que convisquen amb ells no tenen cap renda i que no hi ha més rendes, per a cap membre de la unitat familiar, que les declarades.
  
El centre procedirà a la comprovació de tota la documentació presentada i podrà sol·licitar als obligats al pagament els aclariments sobre esta que estime necessaris i efectuar tots els requeriments d'esmena dels defectes i omissions advertits que considere oportuns, practicant, si és procedent, les liquidacions complementàries que, en conseqüència, siguen procedents.
  
La falta d'acreditació, en temps i forma, de la renda de la unitat familiar determinarà l'aplicació, per a cada nombre de fills, de la tarifa corresponent al màxim tram de renda. Igualment, la falta d'acreditació, també en temps i forma, del nombre de fills de la unitat familiar determinarà l'aplicació, per a cada tram de renda, de la tarifa corresponent a un fill.
  
5ª. Seran objecte de descompte:
  
a) Els dies compresos en els períodes vacacionals de Nadal i Pasqua.
  
b) Els períodes d'almenys 15 dies hàbils consecutius en què l'alumne no assistisca al centre per causa de malaltia, amb la prèvia comunicació al centre pels obligats al pagament.
  
c) Els dies del mes de setembre durant els quals l'alumne no assistisca al centre per indicació de la direcció, amb motiu de l'entrada progressiva de l'alumnat.
  
Article 5. Exigibilitat i pagament
  
1. L'obligació de pagament del preu públic naixerà quan tinga lloc el començament efectiu de la prestació del servici, és a dir, a l'inici del curs escolar.
  
2. El pagament de la quota s'efectuarà de forma fraccionada sense meritació d'interessos, abonant-se cada mes al llarg del curs escolar la quantia aplicable de les assenyalades en l'article anterior.
  
3. Cada una de les mensualitats del preu públic s'abonarà en els 10 primers dies del mes corresponent. A este efecte, el primer mes de pagament serà setembre de l'any d'inici del curs i l'últim, el mes de finalització del curs escolar. El centre practicarà les liquidacions corresponents a cada mes en els 10 últims dies del mes anterior, per mitjà de la utilització del corresponent model d'ingrés, que els obligats al pagament hauran d'arreplegar al centre i abonar en qualsevol de les entitats col·laboradores indicades en el model. Una vegada abonada la mensualitat, els obligats al pagament presentaran al centre còpia degudament segellada de l'exemplar per a l'administració.
  
4. La baixa de l'alumne durant el curs produirà efectes a partir del primer dia del mes següent a aquell en què haja tingut lloc.
  
5. La falta de pagament dins de termini de les mensualitats del preu públic comportarà la interrupció automàtica de la prestació del servici de menjador, sense dret al reintegrament de les quantitats que s'hagueren abonat fins eixe moment.
  
DISPOSICIÓ DEROGATÒRIA
  
Queda derogat el Decret 112/1998 d'1 de setembre, del Govern Valencià, pel qual es regulen els preus públics que ha de percebre la Conselleria de Cultura i Educació per la prestació del servici de menjador en centres d'ensenyança infantil.
  
DISPOSICIONS FINALS
  
Primera. Autoritzacions
  
S'autoritza el conseller de Cultura i Educació a dictar totes les disposicions resulten necessàries per al desenrotllament del que disposa este decret.
  
Segona. Entrada en vigor
  
El present decret entrarà en vigor l'endemà de la publicació en el Diari Oficial de la Generalitat Valenciana.
  
València, 10 de juliol de 2001
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Cultura i Educació,


Còpia Permalink ELI